**Better Call Saul** on yhdysvaltalainen komediallinen rikosdraamasarja ja *Breaking Bad* -televisiosarjan esiosa. Sen keskiössä on lakimieshahmo Jimmy McGill eli Saul Goodman ja tämän kehitys aikana, jona hän ei vielä ollut tutustunut Walter Whiteen. Sarjan ovat luoneet Vince Gilligan ja Peter Gould, ja sen jaksot ovat kestoltaan hieman alle tunnin mittaisia.

Sarjan tapahtumat sijoittuvat Albuquerqueen, New Mexicoon. Jimmy McGillia näyttelevän Bob Odenkirkin lisäksi siinä nähdään muun muassa Jonathan Banks, joka esittää *Breaking Bad* -sarjasta tuttua Mike Ehrmantrautia. *This is Spinal Tap* -elokuvassa näytellyt Michael McKean puolestaan esittää epätavallisista rajoitteista kärsivää lakimies Chuck McGillia, Jimmyn vanhempaa veljeä.

Yhdysvalloissa *Better Call Saul* alkoi AMC-kanavalla 8. helmikuuta 2015. Suomessa sarjan ensimmäinen jakso sai ensi-iltansa Netflix-videopalvelussa 9. helmikuuta 2015. Toinen tuotantokausi alkoi 15. helmikuuta 2016. Sarja uusittiin kolmannelle kaudelle maaliskuussa 2016. Yhteensä sarjaa tuotettiin kuusi tuotantokautta. Viimeinen jakso esitettiin 15. elokuuta 2022.

Tuotanto
--------

*Better Call Saulin* idea lähti liikkelle vitsinä vuonna 2012, kun *Breaking Badin* käsikirjoittajat vitsailivat lakimiehestä, jolla olisi salainen luola täynnä rahaa ja suora linja korkeimman oikeuden tuomareille. Vince Gilligan sanoi: "Sitä sanotaan, että kaikissa hyvissä vitseissä on jonkin verran totuutta, ja mitä enemmän vitsailimme tästä, sitä enemmän tajusimme, että tässä voi olla jotain."

*Better Call Saulia* esittävä televisioyhtiö AMC ilmoitti tilanneensa sarjan 11. syyskuuta 2013. Tilausvideopalvelu Netflix, joka oli aloittanut omien televisiosarjojen tuottamisen samana vuonna hyvällä menestyksellä, ilmoitti olevansa kiinnostunut projektista, mikä vaikeutti neuvotteluja AMC:n ja tuotantoyhtiö Sony Pictures Televisionin välillä. Myös WGN America ja FX olivat kiinnostuneita ottamaan sarjan vastaan, jos sopimusta AMC:n ja Sonyn välillä ei saataisi aikaan. Sarjan kerrottiin keskittyvän Saul Goodmanin roolihahmoon ennen *Breaking Badin* tapahtumia, ja Saulin hahmon luoneen Peter Gouldin kerrottiin vetävän sarjaa Vince Gilliganin auttaessa luovan prosessin kanssa.

Sarjan kuvaukset alkoivat kesäkuussa 2014 Albuquerquessa, New Mexicossa.

Juoni
-----

*Better Call Saulin* päähenkilö on Jimmy McGill (Bob Odenkirk), entinen huijari, joka yrittää tulla kunnolliseksi lakimieheksi. Sarjassa seurataan hänen muutostaan Saul Goodmaniksi, räikeäksi rikoslakimieheksi (nimi on sanaleikki lauseesta "[it]'s all good, man!") *Breaking Badin* tapahtumia edeltävän kuuden vuoden aikana, joka ulottuu noin vuodesta 2002 vuoteen 2008.

Jimmy päättää jättää menneisyytensä huijarina taakseen Chicagossa veljensä Chuck McGillin (Michael McKean) innoituksesta. Chicagossa Jimmy tunnetiin nimellä "Slippin’ Jimmy". Hän työskentelee aluksi veljensä lakitoimisto Hamlin, Hamlin & McGillin (HHM) postihuoneessa Albuquerquessa, jossa johtavasta osakkaasta Howard Hamlinista (Patrick Fabian) tulee hänen arkkivihollisensa. Työskennellessään HHM:ssä Jimmy ystävystyy myös postihuoneessa työskentelevän Kim Wexlerin (Rhea Seehorn) kanssa, joka suorittaa oikeustieteen opinnot ja tulee yhdeksi toimiston osakkaista. Heidän ystävyytensä muuttuu myöhemmin romanttiseksi suhteeksi. Chuckin menestys motivoi Jimmyä valmistumaan yliopistosta ja suorittamaan oikeustieteen tohtorin tutkinnon Amerikan Samoan yliopistosta, joka toimii kirjeenvaihtajalaitoksena.

Jimmy saa asianajajaluvan, muttei töitä HHM:stä. Hän päättää keskittyä pienipalkkaisiin asiakkaisiin ja työskentelee muun muassa julkisena oikeusavustajana. Myöhemmin hän ryhtyy harjoittamaan vanhusoikeutta, mikä johtaa pitkään oikeudenkäyntiin hoitokotiketjua vastaan, jonka hän huomaa huijaavan asiakkaitaan. Jimmyn elämä ja ura alkavat risteytyä laittoman huumekaupan kanssa, ja mukaan tulee *Breaking Badissa* jatkuvia hahmoja ja tarinakaaria. Näitä kaaria ovat muun muassa Juárezin kartellin huume-etuja palvelevan Salamancan perheen (jota ensiksi johtaa Hector Salamanca (Mark Margolis) ja myöhemmin hänen veljenpoikansa Lalo (Tony Dalton) ja paistettua kanaa valmistavan Gus Fringin (Giancarlo Esposito), jonka ravintolaketju on huumekaupan julkisivu, välinen epävakaa aselepo. Tästä seuraavaan sekasortoon ajautuvat muun muassa Ignazio "Nacho" Varga (Michael Mando), Salamancan osakas, joka haluaa suojella isäänsä vahingolta, ja Mike Ehrmantraut (Jonathan Banks), entinen philadelphialainen poliisi, josta tulee Gusin kätyri. Kun Jimmy toimii rikollisten kanssa, hän omaksuu räikeän ja värikkään Saul Goodmanin hahmon ja alkaa hyödyntää menneisyyttään huijarina samalla kun hänen työnsä asianajajana muuttuu kyseenalaisesta epäeettiseksi ja laittomaksi.

Sarjassa on kahdenlaisia aikahyppäyksiä. Tulevaisuuteen sijoittuvissa mustavalkoisissa kohtauksissa Jimmy näytetään lakia pakoilevana Gene Takovicina, joka työskentelee leipomossa Omahassa, Nebraskassa. *Breaking Badin* aikaiset kohtaukset ovat taas värillisiä.

Näyttelijät
-----------

Sarjan pääosaa esittää Saul Goodmanin roolissa *Breaking Badissakin* näytellyt Bob Odenkirk. Myös Jonathan Banksin kerrottiin esiintyvän sarjassa vanhassa roolihahmossaan Mike Ehrmantrautina. Toukokuussa 2014 ilmoitettiin, että Rhea Seehorn, Patrick Fabian ja Michael Mando oli valittu esittämään uusia hahmoja sarjassa. Seehorn esittää Kim Wexleria, joka työskentelee asianajajana Hamlin, Hamlin & McGill -asianajotoimistossa. Fabian näyttelee lakimies Howard Hamlinia, joka on yksi osakkaista Hamlin, Hamlin & McGillilla, ja Mando esittää rikollista nimeltä Nacho.

### Päärooleissa

|  |  |  |
| --- | --- | --- |
|  Bob Odenkirk  | … |  Jimmy McGill / Saul Goodman / Gene Takavic
  |
|  Jonathan Banks  | … |  Mike Ehrmantraut
  |
|  Rhea Seehorn  | … |  Kim Wexler
  |
|  Patrick Fabian  | … |  Howard Hamlin
  |
|  Michael Mando  | … |  Nacho Varga
  |
|  Michael McKean  | … |  Chuck McGill (kaudet 1–3; vierailevana kausilla 4 ja 6)
  |
|  Giancarlo Esposito  | … |  Gus Fring
  |
|  Tony Dalton  | … |  Lalo Salamanca (kaudet 5–6; sivuroolissa kaudella 4)
  |

Tuotantokaudet
--------------

*Pääartikkeli: Luettelo televisiosarjan Better Call Saul jaksoista*

| Kausi | Jaksot | Ensiesitys |
| --- | --- | --- |
| Avausjakso | Päätösjakso |
|  | 1 | 10 | 8. helmikuuta 2015 | 6. huhtikuuta 2015 |
|  | 2 | 10 | 15. helmikuuta 2016 | 18. huhtikuuta 2016 |
|  | 3 | 10 | 10. huhtikuuta 2017 | 12. kesäkuuta 2017 |
|  | 4 | 10 | 6. elokuuta 2018 | 8. lokakuuta 2018 |
|  | 5 | 10 | 23. helmikuuta 2020 | 20. huhtikuuta 2020 |
|  | 6 | 13 | 18. huhtikuuta 2022 | 15. elokuuta 2022 |

Vastaanotto
-----------

### Kriitikoiden mielipide

*Better Call Saul* on ollut arvostelumenestys. Rotten Tomatoes -sivustolla sarjan ensimmäisellä tuotantokaudella on 97 % pistemäärä, joka perustuu 56 arvosteluun; sen keskimääräinen arvosana on 8,17/10. Sivuston kaudelle antama yhteenveto on seuraava: "*Better Call Saul* on omituinen, synkkä luonnetutkimus, joka onnistuu seisomaan omilla jaloillaan jäämättä sen sisarsarjan varjoon." Toisella kaudella on sama prosenttiluku, mutta korkeampi arvosana 8,68/10.

### Palkinnot

| Vuosi | Palkinto | Kategoria | Saaja | Tulos | Lähde |
| --- | --- | --- | --- | --- | --- |
| 2015 | Critics’ Choice | Paras miespääosa draamasarjassa | Bob Odenkirk | Voitto |  |
| Paras miessivuosa draamasarjassa | Jonathan Banks | Voitto |
| TCA | Paras uusi ohjelma | *Better Call Saul* | Voitto |  |
| Henkilökohtainen saavutus draamassa | Bob Odenkirk | Ehdokkuus |
| Primetime Emmy | Paras draamasarja | *Better Call Saul* | Ehdokkuus |  |
| Paras miespääosa draamasarjassa | Bob Odenkirk | Ehdokkuus |
| Paras miessivuosa draamasarjassa | Jonathan Banks | Ehdokkuus |
| Paras käsikirjoitus draamasarjassa | Gordon Smith | Ehdokkuus |
|

Lähteet
-------

1. 1 2  O’Neal, Sean: Breaking Bad’s prequel spinoff about Saul Goodman is basically a go at AMC *AVClub.com*.  11.9.2013. Onion Inc. Viitattu 18.6.2014. (englanniksi)
2. 1 2  Bacardi, Francesca: Jonathan Banks Joins ‘Breaking Bad’ Prequel ‘Better Call Saul’ *Variety.com*.  27.1.2014. Variety Media, LLC. Viitattu 18.6.2014. (englanniksi)
3. 1 2  Cornet, Roth: Breaking Bad Spinoff Series Better Call Saul Confirmed *IGN.com*.  11.9.2013. IGN Entertainment, Inc. Viitattu 18.6.2014. (englanniksi)
4. ↑  Smith, Michael: AMC Better Call Saul Scheduled to Air November 2014 *Guardianlv.com*.  11.1.2014. Guardian Liberty Voice. Viitattu 18.6.2014. (englanniksi)
5. 1 2  Breaking Bad spin-off Better Call Saul to be set in Albuquerque *RadioTimes.com*.  15.5.2014. Immediate Media Company Limited.  Arkistoitu 17.6.2014. Viitattu 18.6.2014. (englanniksi)
6. ↑  Birnbaum, Debra: ‘Better Call Saul’s’ Michael McKean on Bob Odenkirk, Connection to ‘Breaking Bad’ *Variety*.  16.1.2015. Viitattu 9.2.2015. (englanniksi)
7. ↑  Better Call Saul Gets Two-Night February Premiere on AMC TVLine.  Arkistoitu 23.11.2014. Viitattu 2.12.2014. (englanniksi)
8. ↑  Snierson, Dan: AMC to debut ’Better Call Saul’ with two-night event *Insidetv.ew.com*.  20.11.2014. Entertainment Weekly and Time Inc. Viitattu 2.12.2014. (englanniksi)
9. ↑  Jokelainen, Jarkko: Breaking Badin lakimiehen oma tv-sarja alkaa myös Suomessa *Helsingin Sanomat*.  28.1.2015.  Arkistoitu 31.1.2015. Viitattu 28.1.2015.
10. ↑  Kissell, Rick: AMC’s ‘Better Call Saul’ Set to Return in February *Variety*.  16.11.2015. Viitattu 16.2.2016. (englanniksi)
11. ↑  Holloway, Daniel: ‘Better Call Saul’ Renewed for Season 3 by AMC *Variety*.  15.3.2016. Viitattu 17.3.2016. (englanniksi)
12. 1 2  Snierson, Dan: 'Better Call Saul': Behind the scenes of the 'Breaking Bad' spin-off *Entertainment Weekly*.  7.2.2015. Viitattu 10.2.2015. (englanniksi)
13. 1 2  Carter, Bill: ‘Breaking Bad’ Spinoff, ‘Better Call Saul,’ Is Picked Up by AMC *The New York Times*.  11.9.2013. Viitattu 10.2.2015. (englanniksi)
14. 1 2 3  Marechal, AJ: ‘Breaking Bad’ Spinoff ‘Better Call Saul’ a Go at AMC *Variety*.  11.9.2013. Viitattu 10.2.2015. (englanniksi)
15. ↑  Lieberman, David: ‘House Of Cards’ Was "A Great Success" Netflix Chief Says *Deadline*.  25.2.2013. Viitattu 10.2.2015. (englanniksi)
16. ↑  Hernandez, Brian Anthony: 'Orange Is the New Black' Is Netflix's Most-Watched Original Series *Mashable*.  22.10.2013. Viitattu 10.2.2015. (englanniksi)
17. ↑  Goldman, Eric: Vince Gilligan Talks Better Call Saul and Reveals Bryan Cranston and Aaron Paul Cameos are Likely *IGN*.  16.10.2013. Viitattu 10.2.2015. (englanniksi)
18. ↑  Vincent, Alice: Better Call Saul spinoff to air on Netflix in 2014 *The Telegraph*.  16.12.2013. Viitattu 10.2.2015. (englanniksi)
19. ↑  Hooton, Christopher: Better Call Saul: First look as filming gets underway at Albuquerque skate park *The Independent*.  3.6.2014. Viitattu 10.2.2015. (englanniksi)
20. ↑  Snierson, Dan: Better Call Saul to show scenes set during Breaking Bad *Entertainment Weekly*.  17.07.2018.  Arkistoitu 15.7.2022. Viitattu 15.07.2022. (englanniksi)
21. ↑  Snierson, Dan: 'Breaking Bad' spin-off adds three cast members *Entertainment Weekly*.  8.5.2014. Viitattu 10.2.2015. (englanniksi)
22. ↑  Better Call Saul - Kim Wexler AMC. Viitattu 10.2015. (englanniksi)
23. ↑  Better Call Saul - Howard Hamlin AMC. Viitattu 10.2.2015. (englanniksi)
24. ↑  Bob Odenkirk on 'Better Call Saul' Desert Scene: "It Was Hell to Make" *The Hollywood Reporter*.  9.2.2015. Viitattu 10.2.2015. (englanniksi)
25. ↑  Better Call Saul: Season 1 *Rotten Tomatoes*. Viitattu 16.7.2015. (englanniksi)
26. ↑  Better Call Saul: Season 2 *Rotten Tomatoes*. Viitattu 7.4.2017. (englanniksi)
27. ↑  Mitovich, Matt Webb: Critics' Choice Television Awards: HBO, *Better Call Saul*, Taraji P. Henson and Amy Schumer Among Big Winners  31.5.2015. TVLine. Viitattu 16.7.2015. (englanniksi)
28. ↑  Ausiello, Michael: TCA Awards 2015: Empire, Jon Hamm, Amy Schumer, Americans, Fosters and John Oliver Among Winners  8.8.2015. TVLine. Viitattu 14.8.2015. (englanniksi)
29. ↑  67th Emmy® Awards Nominations  16.7.2015. Television Academy. Viitattu 16.7.2015. (englanniksi)

Aiheesta muualla
----------------

* Virallinen sivusto (englanniksi)
* *Better Call Saul* Internet Movie Databasessa. (englanniksi)